Neuvoston päätös,

tehty 18 päivänä maaliskuuta 2003,

aldikarbin sisällyttämättä jättämisestä neuvoston direktiivin 91/414/ETY liitteeseen I ja tätä tehoainetta sisältäville kasvinsuojeluaineille annettujen lupien peruuttamisesta

(2003/199/EY)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1) ja erityisesti sen 8 artiklan 2 kohdan kolmannen ja neljännen alakohdan,

ottaa huomioon kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetun komission asetuksen (ETY) N:o 3600/92(2) ja erityisesti sen 7 artiklan 3a kohdan b alakohdan,

ottaa huomioon komission ehdotuksen,

sekä katsoo seuraavaa:

(1) Direktiivin 91/414/ETY 8 artiklan 2 kohdassa säädetään, että komissio toteuttaa työohjelman sellaisten kasvinsuojeluaineissa käytettävien tehoaineiden tutkimiseksi, jotka jo olivat markkinoilla 25 päivänä heinäkuuta 1993. Tämän ohjelman toteuttamista koskevat yksityiskohtaiset säännöt on vahvistettu asetuksessa (ETY) N:o 3600/92.

(2) Kasvinsuojeluaineiden tehoaineiden luettelon vahvistamisesta ja esittelijöinä toimivien jäsenvaltioiden nimeämisestä asetuksen (ETY) N:o 3600/92 soveltamiseksi 27 päivänä huhtikuuta 1994 annetussa komission asetuksessa (EY) N:o 933/94(3) nimetään ne tehoaineet, jotka olisi arvioitava asetuksen (ETY) N:o 3600/92 nojalla, nimetään kunkin tehoaineen osalta arvioinnin esittelijänä toimiva jäsenvaltio sekä luetellaan kunkin tehoaineen valmistajat, jotka ovat jättäneet ilmoituksen määräaikaan mennessä.

(3) Aldikarbi on yksi asetuksessa (EY) N:o 933/94 nimetyistä 89 tehoaineesta.

(4) Yhdistynyt kuningaskunta, joka on nimetty esitteleväksi jäsenvaltioksi, on 30 päivänä huhtikuuta 1996 toimittanut asetuksen (ETY) N:o 3600/92 7 artiklan 1 kohdan c alakohdan mukaisesti komissiolle arviointikertomuksen tiedoista, jotka se oli saanut ilmoittajilta mainitun asetuksen 6 artiklan 1 kohdan mukaisesti.

(5) Esittelevän jäsenvaltion kertomuksen saatuaan komissio aloitti jäsenvaltioiden asiantuntijoiden sekä pääilmoittajan Rhône-Poulencin, nykyisin Bayer CropScience, kuulemiset asetuksen (ETY) N:o 3600/92 7 artiklan 3 kohdan mukaisesti.

(6) Jäsenvaltiot ja komissio ovat tarkastelleet uudelleen Yhdistyneen kuningaskunnan laatimaa arviointikertomusta elintarvikeketjua ja eläinten terveyttä käsittelevässä pysyvässä komiteassa. Toimitetut tiedot eivät olleet riittäviä osoittamaan, täyttävätkö kyseistä tehoainetta sisältävät kasvinsuojeluaineet ehdotettuja käyttöedellytyksiä noudatettaessa yleisesti direktiivin 91/414/ETY 5 artiklan 1 kohdan a ja b alakohdan vaatimukset. Asiakirja-aineisto ja uudelleentarkastelusta saadut tiedot toimitettiin myös kasveja käsittelevälle tiedekomitealle. Komiteaa pyydettiin esittämään kommenttinsa ekotoksikologisesta riskiarvioinnista, pikkulinnuille aiheutuvat riskit mukaan luettuina. Komitea pani merkille, että pikkulintujen rakeille altistumista koskeva riskiarviointi perustuu nimenomaan oletukseen, jonka mukaan yli 99 prosenttia rakeista on sekoittunut maaperään. Vaikka tämä tilanne on mahdollinen ihanteellisissa olosuhteissa, komitea uskoi, että tavanomaisessa maatalouskäytössä rakeet eivät aina sekoitu maaperään näin hyvin. Tästä syystä komitea piti uudelleenarviointia tarpeellisena. Muiden kuin kohdeorganismien osalta komitea ei käytettävissä olevien tietojen perusteella pysty arvioimaan, onko aldikarbin käyttöä jatkettava lisätietojen laatimisen, esittämisen ja arvioinnin ajan. Tästä syystä komissio pyysi ilmoittajaa täydentämään asiakirja-aineistoaan 31 päivään joulukuuta 2001 mennessä eräiden edustavien käyttötarkoitusten osalta. Lisätietojen saamisen jälkeen uudelleentarkastelu saatiin päätökseen 18 päivänä lokakuuta 2002 aldikarbia koskevana komission tarkastelukertomuksena asetuksen (ETY) N:o 3600/92 7 artiklan 6 kohdan mukaisesti.

(7) Toimitettujen tietojen perusteella tehdyt arvioinnit eivät ole osoittaneet, että aldikarbia sisältävien kasvinsuojeluaineiden voitaisiin odottaa yleisesti täyttävän ehdotetuissa käyttöedellytyksissä direktiivin 91/414/ETY 5 artiklan 1 kohdan a ja b alakohdan vaatimukset erityisesti muihin kuin kohdeorganismeihin kohdistuvien mahdollisten vaikutusten osalta. Tämä päätös on aiheellista tehdä, sillä aldikarbi aiheuttaa nykyisessä rakeisessa muodossaan suuren riskin erityisesti pikkulinnuille. Ehdotettuja edustavia käyttöedellytyksiä koskevista, ilmoittajan toimittamista tiedoista käy ilmi, että rakeet jäävät käsittelyn jälkeen maan pinnalle. Pikkulinnut saattavat niellä tappavan annoksen rakeita. Ilmoittaja laati todennäköisyyspohjaisen riskiarvioinnin. Esittelevä jäsenvaltio on laatinut todennäköisyyttä koskevan riskien arvion ja on päätynyt siihen, ettei koko maan lintukantaan kohdistuisi vaikutuksia, vaikka paikallista vaikutusta saattaa ilmaantua. On otettava huomioon, että tällaisen todennäköisyyttä koskevan riskien arvioinnin tulkintaa varten ei ole vielä vahvistettu yhteisiä perusteita. Mahdollisten riskien vuoksi ei ole asianmukaista viivyttää päätöksentekoa siihen asti kun näistä perusteista on sovittu. Uudelleenarvioinnissa on lisäksi todettu kastemadoille aiheutuva riski. Kenttätutkimuksista ei ole vielä saatu käytettäväksi tarpeeksi tietoa näiden ongelmien ratkaisemiseksi kokonaisuudessaan.

(8) Aldikarbia ei olisi näin ollen sisällytettävä direktiivin 91/414/ETY liitteeseen I.

(9) Olisi toteutettava toimenpiteet sen varmistamiseksi, että aldikarbia sisältäviä kasvinsuojeluaineita koskevat voimassa olevat luvat peruutetaan määräajan kuluessa ja ettei niitä uusita sekä ettei tällaisille tuotteille myönnetä uusia lupia.

(10) Neuvoston saamien tietojen valossa vaikuttaa siltä, että koska tehoaineen tietylle rajoitetulle käytölle ei tietyissä jäsenvaltioissa ole tehokkaita vaihtoehtoja, sen käyttöä on tarpeen jatkaa, jotta mahdollistetaan vaihtoehtojen kehittäminen. Näissä olosuhteissa on sen vuoksi perusteltua säätää voimassa olevien lupien peruuttamista koskevasta pidemmästä ajanjaksosta, johon liittyy tiukkoja, riskien minimoimiseen tähtääviä ehtoja (esimerkiksi hallinnointiohjelma), sellaisen rajoitetun, ehdottoman tarpeelliseksi katsottavan käytön osalta, jolle ei näytä olevan olemassa tehokasta vaihtoehtoa haitallisten organismien torjumiseksi.

(11) Jäsenvaltioiden aldikarbia sisältävien kasvinsuojeluaineiden olemassa olevien varastojen hävittämiselle, säilyttämiselle, markkinoille saattamiselle ja käytölle direktiivin 91/414/ETY 4 artiklan 6 kohdan säännösten mukaisesti myönnettävä lisäaika olisi rajoitettava lyhyeksi niin, että olemassa olevia varastoja voidaan enää käyttää ainoastaan yhtenä kasvukautena.

(12) Tällä päätöksellä ei rajoiteta toimia, joita komissio voi myöhemmin toteuttaa tämän tehoaineen osalta tiettyjä tehoaineita sisältävien torjunta-aineiden markkinoille saattamisen ja käytön kieltämisestä 21 päivänä joulukuuta 1978 annetun neuvoston direktiivin 79/117/ETY(4) mukaisesti.

(13) Koska elintarvikeketjua ja eläinten terveyttä käsittelevä pysyvä komitea ei ole antanut asiasta puoltavaa lausuntoa, komissio ei ole voinut antaa aikomiaan säännöksiä direktiivin 91/414/ETY 19 artiklassa säädetyn menettelyn mukaisesti,

ON TEHNYT TÄMÄN PÄÄTÖKSEN:

1 artikla

Aldikarbia ei sisällytetä direktiivin 91/414/ETY liitteessä I olevaan tehoaineiden luetteloon.

2 artikla

Jäsenvaltioiden on varmistettava, että:

1) aldikarbia sisältävien kasvinsuojeluaineiden luvat peruutetaan 18 päivään syyskuuta 2003 mennessä;

2) aldikarbia sisältäville kasvinsuojeluaineille ei 18 päivästä maaliskuuta 2003 alkaen myönnetä lupia eikä lupia uusita direktiivin 91/414/ETY 8 artiklan 2 kohdassa säädetyn poikkeuksen nojalla;

3) Liitteen sarakkeessa A mainittu jäsenvaltio voi sarakkeessa B mainitun käytön osalta pitää voimassa aldikarbia sisältävien kasvinsuojeluaineiden käyttöluvat 30 päivään kesäkuuta 2007 saakka sillä edellytyksellä, että se:

a) huolehtii siitä, että markkinoilla vielä olevien kasvinsuojeluaineiden merkinnät uudistetaan vastaamaan rajoitettuja käyttöedellytyksiä;

b) ottaa käyttöön kaikki tarpeelliset toimenpiteet riskien vähentämiseksi, jotta voidaan varmistaa ihmisten ja eläinten terveys sekä ympäristön suojelu; ja

c) huolehtii erityisesti toimintasuunnitelmien avulla siitä, että vaihtoehtoisia tuotteita ja menetelmiä etsitään vakavasti.

Asianomaisen jäsenvaltion on ilmoitettava komissiolle viimeistään 31 päivänä joulukuuta 2004 tämän artiklan soveltamisesta ja erityisesti a-c alakohdan nojalla toteutetuista toimenpiteistä sekä toimitettava vuosittain arvio tämän artiklan mukaisesti ehdottoman tarpeellisiin tarkoituksiin käytetyn aldikarbin määrästä.

3 artikla

Jäsenvaltion direktiivin 91/414/ETY 4 artiklan 6 kohdan säännösten mukaisesti myöntämän lisäajan on oltava mahdollisimman lyhyt, ja

a) sellaisen käytön osalta, johon myönnetty lupa on peruutettava 18 päivänä syyskuuta 2003, lisäajan on päätyttävä viimeistään 18 päivänä syyskuuta 2004; ja

b) sellaisen käytön osalta, johon myönnetty lupa on peruutettava 30 päivään kesäkuuta 2007 mennessä, sen on päätyttävä viimeistään 31 päivänä joulukuuta 2007.

4 artikla

Tämä päätös on osoitettu kaikille jäsenvaltioille.

Tehty Brysselissä 18 päivänä maaliskuuta 2003.

Neuvoston puolesta

Puheenjohtaja

G. Drys

(1) EYVL L 230, 19.8.1991, s. 1, direktiivi sellaisena kuin se on viimeksi muutettuna komission direktiivillä 2003/5/EY (EYVL L 8, 14.1.2003, s. 7).

(2) EYVL L 366, 15.12.1992, s. 10, asetus sellaisena kuin se on viimeksi muutettuna asetuksella (EY) N:o 2266/2000 (EYVL L 259, 13.10.2000, s. 27).

(3) EYVL L 107, 28.4.1994, s. 8, asetus sellaisena kuin se on viimeksi muutettuna asetuksella (EY) N:o 2230/95 (EYVL L 225, 22.9.1995, s. 1).

(4) EYVL L 33, 8.2.1979, s. 36, direktiivi sellaisena kuin se on viimeksi muutettuna vuoden 1994 liittymisasiakirjalla.

LIITE

Luettelo 2 artiklan 3 kohdassa tarkoitetuista luvista

>TAULUKON PAIKKA>